In Bretagne
l’ûs de segnaletiche e de cartelonistiche bilengâl al fâs fature
a vignî indenant, cuant che nol ven fintremai impedît in maniere
esplicite des autoritâts. Par chest a son in vore za di agns
diviersis campagnis par mudâ cheste situazion. Tra i coletîfs plui
vivarôs su chest front o cjatìn Aï’ta! che in chescj dîs e je
impegnade ancje a judâ un militant condanât in prin grât a di une
multe di 7.500 euros par vê tacât dai adesîfs cu la scrite “e
brezhoneg!” (par breton!) su diviers panei stradâi. Tra l’altri,
ae partence dal procès di apel, i membris dal coletîf a àn ancje
tignût une manifestazion denant dal Parlament de Bretagne
rivendicant la azion come at politic e duncje no condanabil. Al è
invezit ancje cui che, cussient de repression puartade indenant
cuintri di chestis rivendicazions, al à miôr operâ in maniere
clandestine. Al è il câs dal grup Stourm ar Brezhoneg (Lote pal
breton) che juste ta chestis zornadis al à rivendicât la
scanceladure di une sessantine di cartei stradâi che a jerin scrits
dome par francês.
Font:
France3 Bretagne, 18/11/13; Jornalet, 21/11/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fur_Latn